**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.09.2018, ora 8.00 – 07.09.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.09.2018, ora 7.00**

**RÂURI**

Debitele au fost, în general, staţionare, exceptând cursul superior şi mijlociu al Oltului şi cursurile inferioare ale: Someşului, Timişului, Sucevei, Moldovei, Bistriţei, Trotuşului, Putnei, Rm. Sărat, Buzăului şi Bârladului, unde au fost în creştere prin propagare.

Creşteri de niveluri şi debite s-au mai produs si pe unele râuri mici din zonele de deal şi de munte din nordul şi centrul ţării, ca urmare a precipitaţiilor căzute în interval.

Debitele se situează la valori cuprinse între 30-100% din mediile multianuale lunare, mai mari pe râurile din bazinele hidrografice: Crişul Repede, Arieș, Bârzava, Moraviţa, Caraş, Jiu, Vedea, Ialomiţa, Moldova, Bistriţa, pe cursul superior al Trotuşului, pe cursurile mijlocii şi inferioare ale Mureșului, Begăi şi Siretului, pe cursul mijlociu al Buzăului, pe cursul Prutului, pe unii afluenţi ai Oltului şi Argeşului şi pe unele râuri din Dobrogea și mai mici (10-30% din mediile multianuale lunare) pe Bârlad și pe afluenții Jijiei.

Nivelurile pe râuri, la staţiile hidrometrice, se situează sub **COTELE DE ATENŢIE**.

Debitele vor fi în general staţionare, exceptând cursurile inferioare ale Bistriţei, Buzăului şi cursul mijlociu al Oltului, unde vor fi în creștere prin propagare.

Sunt posibile scurgeri pe versanți, torenți, pâraie, viituri rapide cu posibile efecte de inundații locale şi creşteri de debite și niveluri pe unele râuri mici din zonele de deal și munte.

**DUNĂRE**

Debitul la intrarea în ţară (secţiunea Baziaş) în intervalul 06 – 07.09.2018 a fost în creștere, având valoarea de 3.200 m3/s, sub media multianuală a lunii septembrie (3.800 m3/s).

În aval de Porţile de Fier debitele au fost în creștere.

Debitul la intrarea în ţară (secţiunea Baziaş) va fi în creștere (3.400 m3/s).

În aval de Porţile de Fier debitele vor fi în creștere.

**2.** **Situaţia meteorologică în intervalul 06.09.2018, ora 8.00 – 07.09.2018, ora 6.00**

**ÎN ŢARĂ**

Vremea a fost ușor mai caldă decât în mod obișnuit exceptând estul țării, unde, valorile termice diurne au fost apropiate de cele specifice datei și chiar mai mici decât acestea în extremitatea est-nord-estică a Moldovei. Temperaturile maxime s-au încadrat între 17 grade la Darabani și 31 de grade la Calafat. Cerul a fost variabil cu înnorări temporare în regiunile centrale și de răsărit, precum și în zonele montane. A plouat în general slab și s-au semnalat și descărcări electrice, local în Transilvania, pe arii restrânse în jumătatea de nord a Moldovei și a Dobrogei și izolat în restul teritoriului. Vântul a suflat slab și moderat cu unele intensificări în Moldova, Bărăgan, Dobrogea și pe crestele montane, în special, ale Carpaților Meridionali. La ora 06.00, temperatura aerului avea valori cuprinse între 7 grade la Miercurea Ciuc și 19 grade la Drobeta Turnu-Severin, Calafat, Sulina, Gura Portiței și Constanța-Dig.

***OBSERVAȚII: începând de ieri, de la ora 06.00, au fost în vigoare 16 mesaje de atenționare - cod galben - privind fenomene meteorologice periculoase imediate, emise după cum urmează: 6 de SRPV Timișoara, 5 de SRPV Cluj-Napoca, 4 de SRPV Sibiu și 1 de SRPV Constanța.***

**LA BUCUREŞTI**

Valorile termice diurne, ușor mai ridicate decât în intervalul precedent, au fost apropiate de cele normale la această dată, temperatura maximă fiind de 26 de grade la Afumați, 27 de grade în Băneasa și 29 de grade la Filaret. Cerul a fost variabil, cu înnorări temporare în cursul zilei când, în unele cartiere, trecător a plouat slab. Vântul a suflat slab până la moderat. La ora 06.00, se înregistrau 13 grade în Băneasa, 14 grade la Afumați și 15 grade la Filaret.

**3. Prognoza meteorologică în intervalul 07.09.2018, ora 8.00 – 08.09.2018, ora 8.00**

**ÎN ŢARĂ**

Vremea va fi în general frumoasă, iar valorile termice diurne vor fi ușor peste cele normale în majoritatea regiunilor. Unele înnorări, averse și descărcări electrice vor fi, mai ales după-amiaza și la începutul nopții, pe arii restrânse în zona de munte, în nordul și centrul țării și izolat în restul teritoriului. Vântul va sufla slab și moderat, cu ușoare intensificări în Moldova, Dobrogea și zona joasă a Olteniei. Temperaturile maxime vor fi cuprinse între 21 și 31 de grade, iar cele minime între 8 și 18 grade, cu cele mai scăzute valori în depresiuni, unde vor fi condiții de ceață.

**LA BUCUREŞTI**

Vremea va fi ușor mai caldă decât în mod obișnuit. Cerul va avea înnorări trecătoare, însă condițiile de ploaie vor fi reduse, mai ales după-amiaza. Vântul va sufla slab până la moderat. Temperatura maximă va fi de 28...29 de grade, iar cea minimă va fi de 15...17 grade.

***II. CALITATEA APELOR***

***Administrația Națională ,,Apele Române’’*** revine la 6.09.2018 cu informații suplimentare referitor la acțiunile întreprinse de ABA Jiu în urma deraierii trenului de transport marfă pe linia C.F., magistrala București - Craiova, în zona podului din localitatea Cârcea, jud.Dolj, pe sensul de deplasare spre Craiova, astfel:

* A.B.A. Jiu a continuat monitorizarea şi acţiunea sustinuta de pompare a apei curate, din acumularea Preajba I şi dirijarea acesteia în aval, dată fiind ploaia căzutî în cursul serii și nopții și antrenarea biodieselului în aval. Personalul mobilizat de A.B.A. Jiu a fost alcătuit dintr-un 1 Tesa şi 2 muncitori. A.B.A. Jiu actionează cu o autoutilitară;
* GFR a administrat material absorbant (perlit) aval de viaductul de la Cârcea, amonte pod de pe DN6 Craiova-Caracal, amonte și aval de barajul de la Preajba, a administrat spumă neutralizantă în cavitatea rămasă în urma extragerii vagoanelor căzute în râpă și în amonte de barajele absorbante de pe canalul format de izvorul „Cișmeaua" până la soseaua națională Craiova – Caracal în situația în care amestecul de apă și biodiesel ar fi putut tranzita zona (barajul de la Preajba);
* G.F.R. S.A. a îndepărtat, ieri - 05.09.2018, cu ajutorul macaralei de 600 tone cele trei vagoane cazute sub viaductul de la Carcea;
* În eventualitatea producerii unei creşteri de debit şi/sau antrenarea unei noi cantităţi de biodiesel deversat în aval de barajul Preajba I, echipa G.F.R. S.A. are în continuare responsabilitatea, conform procesului verbal nr.GS16/988/28.08.2018, să intervină şi să anunţe cu celeritate evenimentul la dispeceratul A.B.A. Jiu.

A.B.A. Jiu va continua monitorizarea zonei până la finalizarea intervenţiilor.

***Administrația Națională „Apele Române”*** revine cu informații suplimentare referitor la fenomenul de poluare cu produs petrolier produs la data de 27.08.2018 pe plaja Mangalia, județul Constanța, menționând urmatoarele:

* încă din seara zilei de 27 08 2018 până la data de 03 09 2018, A.B.A.D-L prin S.G.A. Constanța, a intervenit prin mijloace specifice pentru limitarea și îndepărtarea fenomenului de poluare;
* conform adresei DSPJ Constanța nr.17864/28 08 2018, s-a interzis accesul și îmbăierea în zona afectată, până la normalizarea situației confirmată prin examene de laborator;
* S.G.A.Constanța a folosit 200 kg material absorbant biodegradabil tip Spill Sorb SB și a colectat 18 tone amestec nisip cu produs petrolier;
* amestecul a fost predat către SC OIL Depol Service SRL în vederea neutralizării;
* conform Raportului de incercare nr.1661/ 30 08 2018, emis de Laboratorul de Calitatea Apelor din cadrul A.B.A.Siret, valoarea determinate a indicelui total de hidrocarburi a fost de 0,150 mg/l (limita de cuantificare =0,107 mg/l), iar în condiții normale fără evenimente de poluare accidentale la Marea Neagra, în zona Mangalia, valoarea indicelui a fost de 0,122mg/l. Proba analizată a fost prelevată la data de 28 08 2018;
* zona a fost în permanență monitorizată de reprezentanții A.B.A.D-L.Constanța;
* conform Raportului de încercare emis de laboratorul Rompetrol Quality, nu s-a putut determina natura produsului petrolier, întrucât acesta se afla într-o stare avansată de degradare;
* DSPJ Constanța a efectuat analize de laborator pentru indicatorii bacteriologici;
* urmare intervențiilor, plaja Mangalia, zona Laguna a fost salubrizată și ecologizată, nemaiexistând depozite de reziduuri petroliere, iar apa marii nu prezintă pelicula/irizații de produse petroliere.

Având în vedere cele prezentate, precum și adresa DSPJ Constanța nr.18048/03.09 2018, prin care s-a ridicat interdicția privind utilizarea plajei și zonei de îmbăiere, se poate concluziona că evenimentul de poluare a fost sistat.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

***Comisariatul Județean Constanța din cadrul G.N.M.*** informează telefonic despre producerea, la data de 06.09.2018, unui incendiu de vegetatie uscata pe raza municipiului Constanta, linga Campus, suprafata estimata cca 200 mp. ISU CT intervine pentru stingere. Nu se cunosc cauzele declanșatoare.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**